વોટ્સએપ પર આવી અફવાઓ સામાન્ય બાબત છે. કોઇ સેલિબ્રિટીનાં મૃત્યુની ખોટી ખબર હોય કે પછી રાજકીય કારણોથી સર્જાતા ખોટા સમાચાર હોય બધા માટે વોટ્સએપ એ ખતરનાક હથિયાર છે. સંચારક્રાંતિમાં પણ આટલા બધા માધ્યમો હોવાં છતાં લોકો આવા સમાચારોને સાચા માને છે તે આપણો સમાજ કેટલો પછાત છે તેની નિશાની છે. પોલીસ પણ આ ક્ષેત્રમાં કંઇ કરી શકે તેમ નથી. પહેલેથી જ ટાંચા સાધનોથી કામ કરતી પોલીસ પાસે આ સોશિયલ નેટવર્કની અફવાઓને નાથવાની કોઇ પદ્ધતિ નથી. ઉપરાંત, માધ્યમોએ આવી ઘટનાઓને વખોડી નાખી જાગૃતિ ફેલાવતી માહિતીનો મારો ચલાવવો જોઇએ. પોલીસ અને સરકારે સોશિયલ નેટવર્કીંગ સાઇટ પર જાગૃતિ માટે પગલાં ભરવા જોઇએ. સરકારની સિદ્ધિઓ, સરકાર પરના વિરોધ પક્ષનાં આરોપો અને ચૂંટણીમાં જેટલા ખંતથી આ માધ્યમો પર કામ કરવામાં આવે છે તે આવી ઘટનાઓ સર્જાય ત્યારે મૂક બની જાય છે.